
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO 
[bookmark: _Hlk232065091]„DĖL KRETINGOS RAJONO SAVIVALDYBĖS ILGALAIKIO MATERIALIOJO TURTO, ESANČIO J. PABRĖŽOS G. 8, KRETINGOS M., NUOMOS“

2026 m. rugpjūčio 11 d.
Kretinga 

1. Parengto sprendimo projekto tikslas ir uždaviniai.
Viešo nuomos konkurso būdu išnuomoti 10 (dešimties) metų laikotarpiui Kretingos rajono savivaldybei nuosavybės teise priklausantį ilgalaikį materialųjį turtą – pastato, unikalus Nr. 5697-4004-1012, esančio J. Pabrėžos g. 8, Kretingos m., stogo dalį (iki 10 kv. m) kritinio radijo ryšio užtikrinimui ir nustatyti pradinį nuompinigių dydį už 1 kv. m.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 1 dalyje nurodyta, kad sprendimą dėl savivaldybės ilgalaikio materialiojo turto nuomos priima savivaldybės taryba ar jos įgaliotas savivaldybės turto valdytojas.
Ryšio tarp Kretingos rajono savivaldybės (toliau – Savivaldybė) objektų ir ekstremaliųjų situacijų valdyme dalyvaujančių subjektų užtikrinimas yra viena pagrindinių Savivaldybės užduočių ekstremaliųjų situacijų ir krizių metu. Nuo ryšio veikimo priklauso Savivaldybės ekstremaliųjų situacijų operacijų centro darbas, pajėgų valdymas, gyventojų perspėjimas ir informavimas, evakavimo organizavimas bei sąveika su valstybės institucijomis ir karo komendantūra.
Ryšys turi būti užtikrintas tarp Kretingos rajono savivaldybės administracijos (toliau – Administracija), devynių seniūnijų, Savivaldybės priešgaisrinės tarnybos ugniagesių komandų, Savivaldybės valdomų įmonių ir kolektyvinės apsaugos statinių. Šie objektai išsidėstę visoje 989,0 kv. km Kretingos rajono savivaldybės teritorijoje. Šiuo metu šis ryšys yra užtikrinamas viešaisiais judriojo ryšio tinklais. Viešieji judriojo ryšio tinklai ekstremaliosios situacijos metu perkraunami dėl staigiai išaugusio abonentų srauto, o nutrūkus elektros energijos tiekimui bazinių stočių veikimo trukmę riboja atsarginio maitinimo šaltinių ištekliai. Savivaldybė neturi nuo viešųjų judriojo ryšio tinklų nepriklausančios ryšio priemonės, kuria būtų galima palaikyti ryšį su seniūnijomis ir pajėgomis visoje Savivaldybės teritorijoje.
Kritinio radijo ryšio tinklas veikia atskirai nuo viešųjų judriojo ryšio tinklų, užtikrina grupinį ryšį tarp pajėgų, nepriklauso nuo abonentų srauto ir, esant įrengtiems autonominio maitinimo šaltiniams, veikia nutrūkus elektros energijos tiekimui. Savivaldybei reikalingas patikimas kritinis radijo ryšys, kuris veiktų nutrūkus elektros energijos tiekimui, ekstremaliųjų situacijų ir kitų kritinių situacijų metu. Kad aprėptų savivaldybės teritoriją, bazinė stotis turi būti įrengta dominuojančiame aukštyje virš aplinkinių statinių, o tokios paskirties statinių pasirinkimas Savivaldybės teritorijoje ribotas. Todėl tikslinga išnuomoti pastato, esančio J. Pabrėžos g. 8, Kretingos m., stogo dalį, kad būtų galima įrengti kritinio radijo ryšio infrastruktūrą, t. y. sumontuoti anteną, kuri reikalinga kritinio radijo ryšio tinklo veikimui. Atsižvelgiant į tokio tipo antenų techninius parametrus, minimalus reikalingas plotas antenai sumontuoti iki 10 kv. m. Minėto pastato dalį (1322,17 kv. m) patikėjimo teise valdo Administracija.
Vadovaujantis Nuompinigių už Kretingos rajono savivaldybės ilgalaikio materialiojo ir trumpalaikio materialiojo turto nuomą skaičiavimo tvarkos aprašu, patvirtintu Kretingos rajono savivaldybės tarybos 2022 m. sausio 27 d. sprendimu Nr. T2-40 „Dėl Nuompinigių už Kretingos rajono savivaldybės ilgalaikio materialiojo ir trumpalaikio materialiojo turto nuomą skaičiavimo tvarkos aprašo patvirtinimo“ (toliau – Tvarkos aprašas), atliktas ilgalaikio materialiojo turto, esančio J. Pabrėžos g. 8, Kretingos m., nuompinigių skaičiavimas:
N = V x Kv x Ki / T	N = 218,14 x 0,50 x 1,2 / 15 = 8,73 Eur
N – metinis Savivaldybės nekilnojamojo turto vieno kubinio metro nuompinigių dydis;
V – Savivaldybės nekilnojamojo turto vieno kubinio metro vidutinė statybos vertė, neskaičiuojant fizinio nusidėvėjimo, iki kiekvienų kalendorinių metų sausio 1 d. tvirtinama valstybės įmonės Registrų centro direktoriaus įsakymu;
Kv – vietovės pataisos koeficientas pagal turto paskirtį ir vietovę iki kiekvienų kalendorinių metų sausio 1 d. tvirtinamas valstybės įmonės Registrų centro direktoriaus įsakymu;
Ki – turto valdytojo motyvuotai parinktas nuompinigių dydžio koregavimo koeficientas priklausomai nuo turto būklės:
Ki = 1–1,3 (taikomas labai geros ir geros būklės turtui, kurio nusidėvėjimas neviršija 30 %);
Ki = 1–0,7 (taikomas vidutinės būklės turtui, kurio nusidėvėjimas viršija 30 %, bet neviršija 60 %);
Ki = 0,7–0,5 (taikomas patenkinamos ir blogos būklės turtui, kurio nusidėvėjimas viršija 60 %);
T – maksimalus Savivaldybės nekilnojamojo turto nusidėvėjimo normatyvas, parinktas pagal maksimalius Savivaldybės ilgalaikio materialiojo turto nusidėvėjimo normatyvus, nurodytus Ilgalaikio materialiojo turto maksimalius nusidėvėjimo normatyvus, nurodytus Tvarkos aprašo priede.
Negyvenamųjų pastatų ir patalpų mėnesinis vieno kubinio metro nuompinigių dydis apskaičiuojamas pagal formulę:
Nmk = N / 12   	Nmk = 8,73 / 12 = 0,73 Eur
Nmk – mėnesinis Savivaldybės nekilnojamojo turto vieno kubinio metro nuompinigių dydis;
N – metinis Savivaldybės nekilnojamojo turto vieno kubinio metro nuompinigių dydis.
Perskaičiuojant Savivaldybės nekilnojamojo turto vieno kubinio metro nuompinigių dydį į vieno kvadratinio metro nuompinigių dydį, vieno kubinio metro nuompinigių dydis dauginamas iš antenos aukščio: 1 kv. m = 0,73 x 5,00 m = 3,65 Eur.
Administracija siūlo nustatyti 1 kv. m pradinį nuompinigių dydį 3,65 Eur per mėnesį.
3. Kokių rezultatų laukiama.
Pastačius anteną ant pastato, esančio J. Pabrėžos g. 8, Kretingos m., stogo bus užtikrintas kritinio radijo ryšio veikimas.
4. Lėšų poreikis ir šaltiniai.
Savivaldybės biudžeto lėšų nereikės.
5. Kiti sprendimui priimti reikalingi pagrindimai, skaičiavimai ar paaiškinimai.
Nėra.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės aktuose nenumatytas teisės akto projekto antikorupcinis vertinimas.
7. Projekto autorius ar autorių grupės. 
Vietinio ūkio ir turto valdymo skyriaus vyr. specialistė S. Baublienė.
